ועדת החוקה, חוק ומשפט, כנסת 16, פרוטוקול מספר 82, 2003-11-03 09:30

מיכאל איתן: בוקר טוב לכולם.

מיכאל איתן: אני פותח את ישיבת ועדת החוקה, חוק ומשפט בהצעת חוק ההוצאה לפועל (תיקון מס' 24) (תיקון), התשס"ד-2003.

מיכאל איתן: "1.

מיכאל איתן: בחוק ההוצאה לפועל (תיקון מס' 24), התשס"ג-2002, בסעיף 2, במקום 'בתום שנה מיום פרסומו' יבוא 'ביום כ' בטבת התשס"ה (1 בינואר 2005)'".

מיכאל איתן: אני מבקש דברי הסבר.

רמי רובין: חוק ההוצאה לפועל (תיקון מס' 24) עבר לפני שנה.

רמי רובין: זה תיקון שקובע שניתן יהיה להגיש, ישירות ללשכת ההוצאה לפועל, תביעות מסוגים מוסכמים לצורך ביצוען.

רמי רובין: מדובר בתביעות סטנדרטיות, שבהן בדרך כלל הנתבע לא מבקש להתגונן.

רמי רובין: ולכן הוחלט, וזה התקבל על דעת הכנסת, על הגשת תביעות ישירות ללשכת ההוצאה לפועל.

רמי רובין: מדובר בכמות גדולה מאוד של תביעות, שאם הן יוגשו ללשכת ההוצאה לפועל באופן ידני, העומס על לשכות ההוצאה לפועל יהיה גדול מאוד.

רמי רובין: אנחנו רוצים להיערך לכך שניתן יהיה להגיש אותן באופן ממוכן ללשכות ההוצאה לפועל.

רמי רובין: דהיינו, שעורך-הדין במשרדו יסרוק את המסמכים הרלוונטיים, ויגיש את זה ישירות למחשב ההוצאה לפועל.

רמי רובין: לצורך כך אנחנו צריכים דחייה של שנה נוספת.

רמי רובין: אני אומר את זה כבר עכשיו, ובזהירות, אבל אני לא רוצה, חלילה, שאחר כך יהיו הפתעות וייתכן שנצטרך דחייה נוספת.

רמי רובין: לא רציתי לבקש כבר עכשיו, כי אני לא רוצה שתהיה דחייה נוספת.

רמי רובין: כרגע אנחנו מבקשים שנה, בתקווה שבתוך שנה ניערך, והדבר הזה ייושם.

רמי רובין: התברר שיש גם בעיות נוספות שלא קשורות בנו, ביישום החוק נכון לרגע זה.

רמי רובין: למשל, על-פי חוק ההוצאה לפועל, שכר טרחת עורכי-הדין בתיקי הוצאה לפועל צמוד לתעריף המינימלי של לשכת עורכי-הדין- - -

מיכאל איתן: אני מאריך לך עכשיו לחצי שנה בלבד, לא לשנה.

מיכאל איתן: אני מבקש שתכינו תוכנית עבודה, לפי לוחות זמנים, איך אתם מתארגנים.

מיכאל איתן: הרי ממילא אתה אומר שצריך לעשות את העבודה פעמיים, ואתה מבקש להאריך בשנה, ואחר כך להאריך בעוד חצי שנה או לכמה שתצטרך, שנה, שנתיים או יותר.

מיכאל איתן: מאחר שממילא אני צריך לשבת פעמיים, יש לי רעיון אחר, וזה יהיה גם יותר יעיל.

מיכאל איתן: אני יודע שלא תספיקו בתוך חצי שנה, אבל אני מאריך בחצי שנה בלבד, על מנת שבעוד חצי שנה, תבוא אלי עם תאריך סופי.

מיכאל איתן: כלומר, נעשה גם ישיבה שהיא לא ישיבת חקיקה.

מיכאל איתן: אני מאריך את החוק לחצי שנה כרגע, ובעוד שלושה חודשים תבוא ותיתן דיווח איך אתם נערכים, מה לוחות-הזמנים ואיך אתם מסיימים את העניין בתוך שנה.

מיכאל איתן: בעוד חצי שנה תגיד לי כמה זמן ייקח, ותעמוד בתאריך שתיתן לי.

רמי רובין: אני מקבל את מה שאתה אומר, אני רק רוצה להסביר מדוע יש לי בעיה עכשיו לתת תשובה סופית.

רמי רובין: אנחנו כרגע נמצאים במשא-ומתן עם החברות שנותנות את שירותי המחשוב למערכת בתי-המשפט, להקמת מערכת המחשוב.

רמי רובין: תוכנית העבודה והמשא-ומתן לא נסגרו סופית, ולכן אמרתי מה שאמרתי.

רמי רובין: לדעתי, בתוך שלושה חודשים או ארבעה חודשים תוכנית העבודה להסכם עם החברות האלה תיסגר, כך שנוכל לבוא עם משהו יותר מדויק.

מיכאל איתן: ההצעה היא במקום להאריך לשנה, להאריך לחצי שנה.

רשף חן: אי-אפשר להשתמש במערכות הקיימות של בית-המשפט להגשה ממוכנת להוצאה לפועל?

רמי רובין: לא.

מיכאל איתן: בעוד שלושה חודשים אנחנו מבקשים לקיים כאן פגישה על מנת לקבל לוחות-זמנים.

רשף חן: למתי זה נדחה?

מיכאל איתן: בינתיים אנחנו מעכבים את התחולה בחצי שנה, מתוך ידיעה שכנראה נצטרך לעכב שוב.

דלית זמיר: אם אנחנו יודעים בוודאות שבתוך חצי שנה זה לא יהיה גמור, זה אומר שבעוד חצי שנה נצטרך להתחיל את הליכי החקיקה מההתחלה.

רמי רובין: האם אפשר להאריך לחצי שנה עם אפשרות הארכה לשנה?

מיכאל איתן: ממילא אתם אומרים לי שבעוד שנה תבואו לבקש שוב.

רמי רובין: לא אמרתי את זה חד-משמעית.

מיכאל איתן: אנחנו יודעים שכך יהיה.

רשף חן: מיקי איתן, אם אתה בטוח שהם יבואו לבקש שוב, תן להם כבר עד הסוף.

מיכאל איתן: הם אמרו לי את זה עכשיו.

רמי רובין: אני לא בטוח.

מיכאל איתן: עכשיו הוא לא בטוח.

סיגל קוגוט: הוא אמר שהוא לא מוכן להתחייב שהוא לא יבוא אחרי שנה.

רמי רובין: הסברתי גם למה.

רמי רובין: אנחנו בעיצומו של משא-ומתן.

מיכאל איתן: שמעתי את המילה.

מיכאל איתן: אני קצת מבין במילה שהוא אומר, אני לא יודע אם הוא מבין.

מיכאל איתן: כשהוא התחיל להסביר שהם רוצים להגיע למנגנון שכל עורך-דין יסרוק את המסמכים, והמסמכים הסרוקים יגיעו, והכול יהיה ממוחשב, את זה אי-אפשר לעשות בחצי שנה וגם לא בשנה.

מיכאל איתן: זו תוכנית גרנדיוזית.

רשף חן: בבית-המשפט העליון זה כבר קיים?

דלית זמיר: לא לגמרי.

רמי רובין: בבית-משפט קיים מנגנון שמאפשר הגשה מרחוק, אבל לא עם סריקה מלאה, ולכן זה מנגנון שאנחנו רוצים לעזוב ולעבור למנגנון יותר מודרני.

רשף חן: איזו סריקה מלאה?

רשף חן: סריקת ראיות?

רמי רובין: כן.

רמי רובין: למשל, כשאתה פותח את התיק, לפי תיקון 24 לחוק ההוצאה לפועל, אתה צריך לצרף כתב תביעה.

רשף חן: בהוצאה לפועל אתה צריך פסק-דין.

רמי רובין: כל תיקון 24 מהותו שאתה יכול להגיש תביעות כמות שהן.

רמי רובין: זאת אומרת, יש התביעה בסדר דין מקוצר, אתה מגיש את זה ישירות להוצאה לפועל.

רמי רובין: ורק אם אדם רוצה להתנגד, הוא הולך לבית-משפט.

רשף חן: כתב תביעה, אני מדפיס, אני לא צריך לסרוק, אבל שטר או ראיה שעליה אני נסמך, ראיה בכתב, אני מוכרח לסרוק.

רשף חן: מה הבעיה הגדולה?

רמי רובין: זה טיפה יותר מסובך.

רמי רובין: אתה צריך לממשק את הסריקה עצמה עם המערכת של עורכי-הדין במשרד ולממשק למערכת שלנו.

רמי רובין: אנחנו יודעים לעשות את זה, ואנחנו ניערך לעשות את זה.

רמי רובין: ללשכת עורכי-הדין יש קושי יותר גדול.

רשף חן: האם אין פה, תפסת מרובה - לא תפסת?

רשף חן: מה האסון הגדול שבמשך הזמן הזה יגישו את התביעות ידנית להוצאה לפועל?

רשף חן: ילכו כמו פעם, יגישו את התביעה.

רמי רובין: התביעות האלה היום כבר מוגשות בצורה ממוכנת, לא ידנית, לבתי-המשפט.

רמי רובין: בבתי-המשפט, כבר אולי שלוש שנים, התרגלו לטפל בזה בצורה ממוכנת.

רשף חן: הבנתי, אתה אומר שתשלול ממני כעורך-דין את האופציה.

רמי רובין: גם ממך, כעורך-דין, וגם על בתי-המשפט אני מטיל עומס שכבר לפני שלוש שנים ירד ממנו.

רמי רובין: הם עובדים עם זה כבר שלוש שנים.

מיכאל איתן: למה ללכת אחורה?

רשף חן: אם יש לי תביעה בסדר דין מקוצר, יש לי כרגע את האופציה להגיש אותה ידנית להוצאה לפועל.

דלית זמיר: לפי החוק החדש אין אופציה.

מיכאל איתן: רשף חן, אתה רוצה לנהל את הישיבה כי אני חייב ללכת?

מיכאל איתן: לא אכפת לי שתנהל את הישיבה ותגמור אתם מה שאתה רוצה.

רשף חן: אני רוצה לשאול אותם כמה שאלות אם אפשר.

מיכאל איתן: אין לי שום בעיה בעניין הזה.

מיכאל איתן: אני רק לא רוצה להיות במצב שאומרים לי "שנה", ואני יודע שזה ייקח יותר משנה, כבר מעכשיו.

מיכאל איתן: אתה רוצה לאשר לשנה, תאשר לשנה.

רשף חן: אתה רצית לאשר לחצי שנה.

מיכאל איתן: אני רוצה לאשר לחצי שנה, כי אני רוצה לדרבן אותם שבעוד חצי שנה הם יבואו, ואז הם ייתנו תאריך סופי, וגם יהיה עליהם לחץ.

דלית זמיר: האם אפשר להאריך לשנה, ונקבע ישיבה לעוד שלושה חודשים ללוח-זמנים?

מיכאל איתן: בסדר.

מיכאל איתן: נאריך לשנה, ובעוד שלושה חודשים תבואו לכאן ותתנו לנו דיווח מה קורה.

מיכאל איתן: מתי אתה אומר שתוכנית העבודה תהיה מוכנה?

רמי רובין: עד סוף השנה כבר אמורים לחתום על חוזה עם שלוש החברות, ואז, כמובן, יש גם תוכנית עבודה מוסכמת.

רמי רובין: זה יהיה בסוף דצמבר לכל המאוחר, אם לא יהיו הפתעות.

רשף חן: אם אפשר יהיה להקדים, תקדים.

סיגל קוגוט: זה תאריך מקסימום.

סיגל קוגוט: אפשר לפני, כבר הכנסנו הוראה כזאת.

מיכאל איתן: מה כתוב בחוזה?

רמי רובין: בחוזה כתובה גם תוכנית העבודה.

רמי רובין: כרגע היא עוד לא סוכמה סופית.

רמי רובין: זה כל הזמן זז, ולכן אין לי תאריך סופי.

מיכאל איתן: מי מכין לך את החוזים?

רמי רובין: הבעיה היא לא החוזה, הבעיה היא המשא-ומתן.

מיכאל איתן: מי מכין לך את החוזים?

רמי רובין: אני מכין את החוזים.

מיכאל איתן: מי הגורם המקצועי שמכין לך את החומר?

רמי רובין: מחלקת המחשוב שלנו עובדת מול אנשי המקצוע של החברות, והם מכינים את לוח-הזמנים.

מיכאל איתן: הם לא יודעים מה הם מבקשים שיהיה כתוב בחוזה?

רמי רובין: זה עוד לא סוכם.

רמי רובין: הם יודעים מה הם רוצים.

מיכאל איתן: תגיד לי מה הם רוצים.

רמי רובין: הם רוצים בסוף שנת 2005, נכון לרגע זה.

רמי רובין: אבל אי-אפשר להיות בטוח.

מיכאל איתן: למה אתה מבקש ל-1 בינואר 2005?

רמי רובין: כי זה לא סופי.

מיכאל איתן: תסלח לי, הם מבקשים סוף שנת 2005, לא ייתנו להם לפני זה.

מיכאל איתן: אם הם מבקשים, ואתה הולך לחתום חוזה שהחברה צריכה בסוף שנת 2005 לספק לך את השירות, מה אתה מבקש חקיקה רק ל-1 בינואר?

מיכאל איתן: אתה מתבייש?

רמי רובין: לא, זה לא עניין של בושה.

רשף חן: למה עד סוף שנת 2005?

מיכאל איתן: יש כאן שינוי טכנולוגי.

מיכאל איתן: הגורמים המקצועיים במשרד שלהם, שמבקשים את השינוי הטכנולוגי, עומדים להתקשר עם חברות שיבצעו את העבודה.

מיכאל איתן: מועד האספקה המתוכנן של החברות הוא סוף שנת 2005.

רשף חן: למה זה צריך לקחת שנתיים?

רשף חן: זה סך הכול מערכת סריקה.

רמי רובין: מדובר פה בשדרוג כל מערכת המחשוב של בתי-המשפט, כמקשה אחת, ולכן אתה עושה תוכנית עבודה.

רשף חן: אתה מכיר את הסיפור של הילד והמכנסיים?

רשף חן: זה סיפור מאוד חשוב.

רשף חן: היה ילד בעיירה בפולין, הוא כבר גדל, והמכנסיים שלו היו קטנים מדי.

רשף חן: לקחו אותו לעיר הגדולה כדי לקנות מכנסיים, מדדו ומצאו לו מכנסיים.

רשף חן: המוכר אמר:

רשף חן: החולצה כולה בלויה, נחליף גם חולצה.

רשף חן: מדדו, מצאו חולצה.

רשף חן: ז'קט גם צריך, אז גם ז'קט, וז'קט בלי כיפה, אי-אפשר, והגרביים קרועות, אז גם גרביים, והנעליים עם חורים, אז נעליים.

רשף חן: כמה כל זה עולה?

רשף חן: 100 רובל.

רשף חן: 100 רובל אין לנו.

רשף חן: הוא חזר עם המכנסיים שהיו לו בהתחלה.

רמי רובין: הסיפור יפה, אבל הוא לא רלוונטי.

רשף חן: הוא ספור רלוונטי.

רשף חן: אתה בא ואומר לי: אני הולך לעשות פה מערכת של כל בתי-המשפט, ובגלל זה את הכלי הזה, שלא תלוי בכלל במערכת בית-משפט, של פנייה ישירה להוצאה לפועל, אפשר לעשות גם ידנית.

רשף חן: אין בעיה אמיתית.

רשף חן: הלא החוק הזה לא תלוי במחשוב בכלל.

רמי רובין: אפשר ידנית, אבל זה לא טוב.

רשף חן: למה לא טוב?

רמי רובין: כי זו הליכה אחורה.

רשף חן: למה טוב לי, כעורך-דין, להגיש תביעה ממוכנת לבית-המשפט, לקבל פסק-דין, ואז להגיש אותה ידנית, כשאני יכול ישר להגיש אותה ידנית?

רשף חן: הלא זה המצב.

רשף חן: במצב הקיים אני מגיש את התביעה בסד"מ בבית-משפט, ממוכנת ומהירה, בתוך 30-45 יום אני מקבל פסק-דין, ואז אני נמצא באותה נקודה שבה הייתי לפני שהגשתי את התביעה.

רשף חן: עלי ללכת להוצאה לפועל, ולהגיש את זה ידני.

רשף חן: מה עשיתי?

רמי רובין: למה שלשכת ההוצאה לפועל עכשיו תצטרך לטפל בכל התביעות הממוכנות שהוגשו בצורה ידנית, כשדובר מראש שזה יוגש ממוכן?

רשף חן: אתה באמת חושב שעורך-הדין שקיבל פסק-דין בסדר דין מקוצר ממוכן יגיד: אני מחכה עכשיו שנתיים עד שלשכת ההוצאה לפועל תתמכן?

רשף חן: אני מגיש את זה.

רמי רובין: בדיוק בשביל זה אנחנו צריכים דחייה בחוק.

רשף חן: לא.

רשף חן: הוא מגיש את זה בכל מקרה.

רמי רובין: יש הבדל במה שהוא צריך להגיש.

רשף חן: תביעות בסדר דין מקוצר, 80% מהן עוברות בבית-המשפט בדרך להוצאה לפועל, אלה מהן שאתה מקבל פסק-דין בהיעדר הגנה.

רשף חן: זה לא בדרך להוצאה לפועל, כשמישהו מגיש בקשת רשות להתגונן, ויש תיק.

רשף חן: הדברים האלה שעליהם אנחנו מדברים, תביעות ללא הגנה, פשוט עוברות בבית-המשפט, מחכות שם ומגיעות להוצאה לפועל.

רשף חן: אני מצטער, אבל אני ממש לא מבין את כל ההיגיון פה.

רשף חן: מה אנחנו עושים כאן?

רשף חן: מה אכפת לכם שאנשים יוכלו היום, כשיש לי הסכם ברור וחתום, שמישהו חייב לי 1,000 שקלים, ללכת ישר להוצאה לפועל?

רשף חן: למה אני צריך להגיש את זה בבית-משפט, לחכות זמן, לקבל פסק-דין, ואז ללכת להוצאה לפועל ידנית?

מיכאל איתן: הפנייה הישירה להוצאה לפועל היא מסלול חדש.

מיכאל איתן: זה לא מסלול המשך לפנייה הקודמת.

מיכאל איתן: יש שם במסלול הסתעפויות שלא קיימות.

מיכאל איתן: היום, כשאתה מקבל פסק-דין מבית-המשפט, ההוצאה לפועל מתחילה ישר בטיפול.

מיכאל איתן: אבל, כאן, כשאתה פונה להוצאה לפועל, יכול להיות שמחזירים אותך לבית-משפט.

רשף חן: הפתרון הוא לעשות הוראת שעה.

רשף חן: היום, כשאני חוזר מההוצאה לפועל לבית-משפט, יש דרך להעביר את זה במסלול ממוכן?

רמי רובין: לא.

רשף חן: זה מה שאתם צריכים.

רמי רובין: קודם כול שתהיה הטכנולוגיה לעשות זאת.

רשף חן: אותה טכנולוגיה של הגשת התביעה.

רמי רובין: מה שאמרת עכשיו, להעביר מלשכת ההוצאה לפועל ממוכן לבתי-המשפט, זו לא בעיה משפטית, זו בעיה טכנית של בתי-המשפט.

רמי רובין: יום יגיע וזה יהיה, זה ברור.

רמי רובין: השאלה אם זה יהיה מוקדם יותר או מאוחר יותר.

רשף חן: ברור לכולם שזה החלק הקטן בתיקים.

רמי רובין: אני לא יודע.

רשף חן: גם היום אם אני הולך להוצאה לפועל ידנית, ויש התנגדות, אוטומטית זה עובר לבית-המשפט.

רמי רובין: עכשיו נוספים עוד מעל 100,000 תיקים כאלה.

רשף חן: ההנחה היא שבתוך 100,000 התיקים האלה - אתה תגיד את הסטטיסטיקה, אני מנחש עכשיו - 70% פסקי-דין בהיעדר הגנה.

מיכאל איתן: 80%.

רשף חן: השאלה, האם ב-80%, אני הולך לבית-משפט, מקבל את פסקי-הדין, ואז ממשיך אתם להוצאה לפועל ידנית, כי זה המצב, או שאני לוקח את אותם 100,000 תיקים, הולך אתם ישר להוצאה לפועל ידנית, ו-20% מהם הולכים לבית-המשפט?

רשף חן: אני לא מבין למה הדחייה.

דלית זמיר: זה הליך אחר.

דלית זמיר: כמות המסמכים היא שונה.

דלית זמיר: זה לא שמגיעים להוצאה לפועל עם פסק-דין.

דלית זמיר: אתה מגיע להוצאה לפועל עם כתב-תביעה, עם כתב-התרעה, עם ראיות בכתב, עם תשובה - כל הדברים האלה צריכים לבוא להוצאה לפועל, וזה המון חומר.

רשף חן: 80% מהם לא צריך לבדוק.

מיכאל איתן: הגשת התיק תהיה שונה.

דלית זמיר: צריך בדיקה אם זה עומד בתנאים.

רשף חן: מי בודק שזה עומד בתנאים?

דלית זמיר: ראש ההוצאה לפועל.

רשף חן: הרשם לא בודק אם זה עומד בתנאים.

סיגל קוגוט: כתבנו בחוק שהוא יבדוק, משום שאתה מדלג על התביעה.

רשף חן: מה זה משנה מי יעשה את זה?

דלית זמיר: העומס על לשכת ההוצאה לפועל יגדל.

רשף חן: תעבירו רשמים מבית-משפט שלום.

מיכאל איתן: רשף חן, אני מרשה לך להמשיך לנהל את הישיבה.

רשף חן: אני נמנע, אתה תצביע בעד.

רשף חן: אני חושב שהצעת החוק הזאת לא נכונה.

תמי סלע: חשוב לציין שני דברים.

תמי סלע: דבר ראשון, היקף התביעות הממוכנות היום זה משהו כמו 50%, וזה לא כל התביעות שחשבנו להעביר להוצאה לפועל; דבר שני, בזמנו זה לא היה תנאי ליישום החוק, לא על הקטע שהכול יהיה ממוכן עמדה היעילות של החוק, היו עוד סיבות.

מיכאל איתן: אני מסכים.

מיכאל איתן: אני מקבל בברכה את עניין המיכון, ואני מבקש שפרק הזמן יצומצם למינימום.

מיכאל איתן: יש חוק, והוא ממתין ליישום בגלל בעיות טכנולוגיות.

מיכאל איתן: היום בעיות טכנולוגיות אפשר לפתור במהירות, לא צריך לחכות יותר מדי זמן.

מיכאל איתן: אומרים "שנה", והייתי רוצה שזה יהיה מקסימום שנה.

מיכאל איתן: תודיע למי שצריך להודיע שאנחנו מבקשים שזה ייעשה בתוך שנה, לא יותר משנה.

רשף חן: הדבר המצחיק הוא, שאלה אותם רשמים.

רשף חן: הלוא רשמי בית-משפט עושים תורנות בהוצאה לפועל.

מיכאל איתן: אתם צריכים, כחלק מתנאי המכרז, לקבוע אם אפשר לעשות את זה בזמן יותר קצר.

מיכאל איתן: אני אתייעץ עם אנשי מקצוע, ואני אראה, אם אפשר לעשות עבודה כזאת בפחות זמן לא נטפל בפתיחת מסלולים של תביעות ידניות.

מיכאל איתן: אם אני אגיע למסקנה, ונבדוק בעוד שלושה חודשים, שאין אפשרות, אני אדחה שוב.

אופיר פינס-פז: למתי קבעתם את תחילת החוק?

מיכאל איתן: עוד שלושה חודשים ניפגש, ותתנו תשובה.

רשף חן: האם אפשר לדחות רק בחצי שנה?

מיכאל איתן: ניסיתי.

רשף חן: כל כך לא הגיוני מה שעושים פה.

רשף חן: אני לא מצליח להבין את ההיגיון.

מיכאל איתן: אם הם יהיו מוכנים, כמו שאחרי חצי שנה אפשר להאריך, אפשר גם לקצר משנה.

סיגל קוגוט: זה גם כתוב בחוק.

סיגל קוגוט: כתוב "שר המשפטים רשאי באישור ועדת החוקה, חוק ומשפט לקבוע מועד מוקדם יותר לתחילתו של חוק זה".

אופיר פינס-פז: מתי החוק הזה היה אמור להיכנס לתוקפו?

דלית זמיר: ביום שישי, ה-7 בנובמבר.

אופיר פינס-פז: אתם רוצים דחייה של שנה וחודשיים.

סיגל קוגוט: יש הסתייגות של הסיעות הערביות להארכה.

סיגל קוגוט: אלה שמייצגים את המסכנים לא אוהבים את החוק הזה.

מיכאל איתן: הם לא מסכנים.

מיכאל איתן: מסכנים הם אלה שחייבים להם, והם לא יכולים לקבל חזרה את הכסף.

רשף חן: לחוק הזה אין שום משמעות עניינית.

סיגל קוגוט: הכנסנו בחוק דווקא שיפורים, גם לחייבים - חסכנו באגרות ובכל מיני דברים כאלה, שהם דווקא לטובת החייבים - אבל זה דילוג על בית-המשפט.

אופיר פינס-פז: אני לא רואה שום סיבה לדחות לשנה.

אופיר פינס-פז: תן להם עד ה-1 ביולי.

רמי רובין: הסברתי, ואני אסביר שוב.

מיכאל איתן: תן להם שנה.

מיכאל איתן: יש הרבה עבודה טכנית לעשות.

מיכאל איתן: הם הולכים לעשות מערכת יפהפייה.

מיכאל איתן: אם יהיה מה שהם מתכננים, זו תהיה מערכת נהדרת.

מיכאל איתן: נציג הנהלת בתי-המשפט גם אמר שבעוד שנה הוא יבוא, והוא לא בטוח שהיא תהיה מוכנה.

אופיר פינס-פז: מה קורה בהוצאה לפועל, למה בכל פעם שיש חוק שקשור אליכם, אתם תמיד מבקשים הארכות?

רמי רובין: אני מכחיש בתוקף.

אופיר פינס-פז: למה אתה מכחיש בתוקף?

אופיר פינס-פז: אני מדבר מתוך הניסיון שלי.

אופיר פינס-פז: לפחות בשלוש, ארבע, חמש הצעות החוק האחרונות ביקשתם הארכה.

רמי רובין: אני לא זוכר ארבע, חמש הצעות.

רמי רובין: יש דבר אחד שביקשנו לאחרונה, בדיוק מאותה סיבה, וזה עניין התקנות של התשלום הדיפרנציאלי, כי זו אותה מערכת מחשוב.

מיכאל איתן: אופיר פינס, אתה רוצה להעלות הסתייגות?

אופיר פינס-פז: אני רוצה הסתייגות לדיבור.

מיכאל איתן: מי בעד ההסתייגות של עזמי בשארה, גאמל זחאלקה וואסל טאהא?

מיכאל איתן: מי נגד?

מיכאל איתן: בעד - אין נגד - כולם ההסתייגות לא נתקבלה ועוברת למליאה.

מיכאל איתן: מי בעד העברת הצעת החוק לקריאה שנייה ושלישית במליאה?

מיכאל איתן: מי נגד?

מיכאל איתן: מי נמנע?

מיכאל איתן: הצבעה בעד - 2 נגד - אין נמנע - 1 אושר להעביר את הצעת חוק ההוצאה לפועל (תיקון מס' 24) (תיקון), התשס"ד-2003 למליאה לקריאה שנייה ושלישית.

מיכאל איתן: הצעת החוק עוברת למליאה.